བྲག་དཀར་དགོན་པའི་སྒོ་ཆེན་ནས་གནས་སྒོའི་བར་དུ་སྤྱི་ལེ་གཅིག་ཙམ་གྱི་ལམ་ཐག་ཡོད་ལ།ང་རང་སྐར་མ་བཅུ་དྲུག་གི་ཡུན་ལ་བསླེབས་ཐུབ་སོང་།ལམ་ཐག་དུས་ཡུན་ཐུང་ཐུང་འདིའི་རིང་ལ་གློ་བུར་དུ་དྲག་ཆར་བབས་བྱུང་།ངས་ཆར་གདུགས་ཆུང་ཆུང་ཞིག་བཟུང་ཡོད་སྟབས་ལུས་ཀྱི་ཁོག་སྟོད་ལ་ཆར་ཆུས་བརློན་པར་མ་བྱས་མོད།ཁོག་སྨད་ཆུ་ཡིས་བྲན་པར་མ་ཟད་ལྷམ་ནང་ལ་ཆུ་བླུགས་ནས་ཕྱི་ནང་མེད་པར་བྱས་སོང་།གནས་སྒོའམ་སྨན་ཆུའི་ཁ་ནས་ཞལ་ལག་འཁྲུད་ཅིང་ཕོ་བའི་སྨན་ལ་མཆོག་ཏུ་བསྔགས་པའི་སྨན་ཆུ་ཡོད།ལུང་བའི་གཡས་ཀྱི་བྲག་རི་མཐོ་ཞིང་བརྗིད་པ་དེ་ནི་གནས་ཀྱི་གཙོ་བོ་དཔལ་འཁོར་ལོ་སྡོམ་པ་ཡབ་ཡུམ་གྱི་རང་བྱོན་ཡིན།བྲག་རྩར་ཤར་སྐལ་ལྡན་རྒྱ་མཚོའི་སྒྲུབ་ཕུག་དང་བྲག་རྐེད་དུ་གནས་ཁང་ཁ་ཤར་དུ་བསྟན་ནས་ཡོད།གཡོན་གྱི་བྲག་རི་མཐོ་ལ་རྩེ་གསུམ་ཅན་དེ་ནི་རིགས་གསུམ་མགོན་པོ་རང་བྱོན་དང་བྲག་རྩར་གུང་རུ་མཁའ་འགྲོ་མའི་སྒྲུབ་ཕུག་དང་དཔའ་རིས་སྒྲུབ་ཕུག་ཟེར་བ་གཉིས་ཡོད།ང་རང་ཞོགས་པ་སྔ་མོ་གོམ་བགོད་ཀྱིས་ལམ་ལ་ཆས་སའི་ཆུ་དཀར་ཆུ་ཁ་ནས་གནས་བསྐོར་ཡོངས་སུ་གྲུབ་རྗེས་སྔར་གནས་སུ་ཐོན་པ་ལ་བསྡོམས་པས་ཆུ་ཚོད་བརྒྱད་ལྷག་གི་དུས་ཡུན་བརྒྱུད་པ་ཡིན།ངོ་མཚར་བའི་རང་བྱོན།སྔོ་ཞིང་བསངས་པའི་ནམ་མཁའ།འཇམ་ཞིང་མཉེན་པའི་སྤང་གཞོང་།དྭངས་གཙང་གི་ཆུ་བོ།དྲི་ལྡན་མེ་ཏོག་གི་ཞིང་ཁམས།རི་སྐྱེས་རི་དྭགས་ཀྱི་རྩེ་དགའ་སོགས་ནི་ཡིད་ཀྱི་གསོས་སུ་གྱུར་སྟབས་ཉིན་གཅིག་གི་ངལ་དུབ་དང་བཀྲེས་སྐོམ་དག་ནི་གཏིང་ནས་བརྗེད་དེ་ཡིད་ཚིམས་པ་དང་།བློ་བདེ་བ།བག་ཕེབས་པ།དོན་ཀུན་འགྲུབ་པ་ལྟ་བུའི་དགའ་བ་འབུམ་གྱིས་མྱོས་པའི་ཉམས་སྣང་ཁྱད་མཚར་དང་བཅས་རང་ཡུལ་ཕྱོགས་སུ་ལོག་པ་ཡིན།